አይ ኤስ ወይም ዳዕሽ የተስፋፋው በሦርያ የተፈጠረው ግጭት እና በኢራቅ ያለው ደካማ የመንግሥት ይዞታ በፈጠረለት ምቹ ሁኔታ እንደነበር ይታወቃል፡፡ ነገር ግን ከዚያ ቀደም ብለው በነበሩት ዓመታት ይህ ድርጅት የአልቃኢዳ ክንፍ ሆኖ በአካባቢው ይንቀሳቀስ ነበር፡፡ አቡ ሙሳብ አል ዛርቃዊ የተሰኘው መሪው በአሜሪካ የአየር ጥቃት በ2006 እንደ ጎርጎሮሳውያኑ አቆጣጠር እስከተገደለበት ጊዜ ድረስ የንፁሃን ወገኖችን አንገት እየቀላ ቪድዮዎችን ያሰራጭ ነበር፡፡ ይህ ኢ-ሰብኣዊ ድርጊት ከኢራቅ ወረራ በኋላ የተቀዛቀዘ ቢሆንም የሽብር ቡድኑ አይ ኤስ በሚል ሥም እንደገና ተመልሶ ከመጣ በኋላ መሰል ቪድዮዎችን በተሻለ ጥራትና በብዛት እየቀረፀ መልቀቁን ተያይዟል፡፡ ከሦርያና ከኢራቅ ባሻገርም በብዙ ሃገራት ንፁሃን ዜጎች ላይ የግፍ ክንዱን አሳርፏል፡፡ የቅርብ ጊዜ ሰለባዎቹ ደግሞ በሊብያ የሚገኙ ክርስቲያን ኢትዮጵያውያን ስደተኞች ሆነዋል፡፡ ከዚህም የተነሳ በሃገሪቱ ላይ ከባድ የኀዘን ድባበድ ሰፍኗል፡፡ የአይ ኤስ መኖር ለዓለም ሕዝብ ይፋ የሆነው ከሦርያ ወደ ኢራቅ በመግባት በአስገራሚ ፍጥነት የኢራቅን ሰራዊት እየበታተነ ብዙ አካባቢዎችን መቆጣጠር በጀመረበት ጊዜ ነበር፡፡ ይህም ውስጥ ለውስጥ ለረጅም ጊዜያት ዝግጅት ሲያደርግ እንደነበርና የጥንካሬ ደረጃውን ካረጋገጠ በኋላ በራሱ ፈቃድ ሀልዎቱን ይፋ ማድረጉን ያመለክታል፡፡ በአካባቢው ሽብርተኛ ድርጅቶች እንደሚንቀሳቀሱ ቢታወቅም ነገር ግን ይህን ያህል ጥንካሬ፣ አደረጃጀትና ትጥቅ ያለው ሽብርተኛ ድርጅት መኖሩ ለምዕራባውያኑ የስለላ ተቋማት እንኳ ሳይቀር ድንገተኛና አስደንጋጭ እንደነበር መረዳት አያዳግትም፡፡ ይህም የቡድኑ አደገኛነት ምን ያህል እንደሆነ አመላካች ነው፡፡
